PREŠOV ■ Gréckokatolícka cirkev si 4. decembra pripomenula prvé výročie úmrtia emeritného pomocného biskupa Apoštolského exarchátu Gréckokatolíckej cirkvi v Českej republike Mons. Jána Eugena Kočiša. Prešovský arcibiskup metropolita Ján Babjak SJ slávil v Katedrále svätého Jána Krstiteľa v Prešove svätú liturgiu za zosnulého vladyku a po jej skončení panychídu v krypte katedrály, kde je vladyka Kočiš pochovaný.
Vladyka Ján Eugen sa narodil 25. júna 1926 v Pozdišovciach. Počas likvidácie Gréckokatolíckej cirkvi v bývalom Československu zostal verný Bohu, Gréckokatolíckej cirkvi, Svätému Otcovi aj svojmu svedomiu. Vysvätený za kňaza bol tajne rožňavským biskupom Róbertom Pobožným 1. januára 1951. Po príchode z PTP sa v rokoch 1955 – 1958 skrýval a tajne slúžil ako kňaz gréckokatolíckym veriacim. Keď ho chytili, bol odsúdený na stratu občianskych práv, päťročný zákaz pobytu v Prešovskom a Košickom kraji a na štyri roky väzenia, z ktorých si vďaka amnestii odsedel, resp. odpracoval v uhoľných baniach dva roky. 3. decembra 1967 tajne prijal biskupskú vysviacku v Brne z rúk tajného biskupa Felixa Davídka. Jeho biskupské svätenie bolo zverejnené 24. apríla 2004. Pápežom Jánom Pavlom II. bol vymenovaný za titulárneho abrittského biskupa a pomocného biskupa pre Pražský apoštolský exarchát v Prahe. 15. mája 2004 prijal v Katedrále sv. Klementa v Prahe biskupskú vysviacku sub conditione. O dva roky neskôr pápež Benedikt XVI. prijal jeho odstúpenie z aktívnej služby z dôvodu veku. V roku 2010 sa vrátil do Prešova. Jeho biskupským heslom bolo zvolanie: "Můj Ježíši, Milosrdenství!" Zomrel 4. decembra 2019 v nedožitom 94. roku života, v 69. roku kňazstva a v začatom 53. roku od tajnej, resp. v 16. roku od verejnej biskupskej vysviacky. (IS PA)
Foto: Jana Petríková